Gautrein bied beperkte diensteArgieffoto Bombela, die maatskappy wat die Gautrein bedryf, het ŉ gebeurlikheidsplan in werking gestel ter voorbereiding vir ŉ staking van sy werkers wat Maandag begin. Kesagee Nayager, Bombela se woordvoerder, het gesê beperkte treindienste sal gelewer word. Bykomende veiligheidsmaatreëls is ook op die stelsel in werking gestel. “Die veiligheid van ons passasiers sal nie in gedrang wees nie,” het Nayager gesê. Die beperkte diens sal op piektye, van 05:45 tot 09:00 en 16:00 tot 19:00, gelewer word met een trein elke 12 minute tussen Centurion en Sandton en een trein elke 20 minute tussen Sandton en die Park-stasie. Geen treindienste sal tussen die piektye gelewer word nie. Slegs die Centurion-, Sandton- en Park-stasie sal oop wees. “Gautrein se busdienste sal slegs na die genoemde drie stasies ry en sal hul gewone roetes volg.” ŉ Beperkte busdiens sal van 05:45 tot 19:00 vir passasiers na en van die lughawe- en Rhodesfield-stasie gelewer word. “Kaartjieskantore sal toe wees weens personeel wat staak. Passasiers word dus aangemoedig om die kaartjiemasjiene te gebruik of geld deur ons webwerf of die Gautrein-app op te laai.” Die United National Transport Union (Untu) het Sondag bekend gemaak sy lede wat vir die Gautrein werk, gaan Maandag begin om aan ŉ beskermde staking deel te neem. Dit is die eerste keer dat Gautrein-werkers oor lone sal staak. Untu eis ŉ verhoging van 10% op die basiese salaris plus ŉ verhoging van 113% op ŉ behuisingstoelaag (van R750 tot R1 600), plus ŉ nuwe vervoertoelaag van R800 vir werkers wat nie op skof is nie, plus ŉ verhoging van 101% vir ŉ vervoertoelaag vir nagdiens (van R31,84 tot R64 per skof), met ŉ 10%-verhoging vir nagskof, mediesefondstoelaag van 55/45 en ŉ R20 000-bonus per werknemer per jaar (ŉ algehele verhoging van 19,6%). Gautrein het intussen ŉ verhoging van 8% aangebied.